ai4bharat/Pralekha huggingface dataset:
वाणिज्य आणि उदयोग मंत्रालय
वाणिज्य आणि उद्योग मंत्री पियुष गोयल यांनी सेवा निर्यातदारांची घेतली भेट
आयातीवरचे अवलंबित्व कमी करून देशातल्या विशाल आणि वैविध्यपूर्ण कुशल मनुष्यबळाला संधी देण्याचे सेवा क्षेत्राला आवाहन
नवी दिल्ली, 23 जून 2020
केंद्रीय वाणिज्य आणि उद्योग मंत्री पियुष गोयल यांनी सेवा निर्यात प्रोत्साहन परिषदेचे  पदाधिकारी आणि विविध सेवा क्षेत्राचे प्रतिनिधित्व करणाऱ्या भागधारकांसमवेत व्हिडिओ कॉन्फरन्सिंगद्वारे बैठक घेतली. कोविड-19 महामारी, त्या अनुषंगाने लागू करण्यात आलेली टाळेंबदी आणि त्यानंतर सध्याच्या अनलॉकींगच्या पार्श्वभूमीवर भागधारकांनी अनेक सूचना केल्या आणि मागण्याही मांडल्या. भारताच्या परकीय व्यापारासाठी सेवा क्षेत्र महत्वाचे असून भारतीय रिझर्व्ह बँकेच्या आकडेवारीनुसार एप्रिल 2020 मधे सेवा निर्यात 1,25,409 कोटी रुपये तर आयात 70,907 कोटी रुपये राहिली आहे.
सेवा क्षेत्रामधे अपार क्षमता आहे मात्र ती पूर्णतः उपयोगात आणली गेली नसल्याचे पियुष गोयल यांनी विविध सूचनांना प्रतिसाद देताना सांगितले. सेवा क्षेत्रात सर्वात यशस्वी क्षेत्र आहे ते माहिती तंत्रज्ञान आणि संलग्न सेवा, असे सांगून, स्वतःच्या क्षमतांमुळे हे क्षेत्र बहरले असून सरकारच्या मोठ्या मदतीची आवश्यकता या क्षेत्राला भासली नाही, अनेकदा यामध्ये नोकरशाही आणि नियंत्रणही येते, असे ते म्हणाले.
उद्योग जगताने स्पर्धात्मक लाभ विकसित करावा, दर्जावर लक्ष केंद्रित करावे, तसेच नवी स्थाने आणि सेवांचा शोध घ्यावा असे आवाहन त्यांनी केले. सरकारचे प्राधान्यक्रम आहेत आणि मर्यादाही आहेत, सरकार धोरण विषयक हस्तक्षेप करू शकते, क्षेत्राला, उद्योगाला, प्रारंभीच्या, स्टार्ट अप स्तरावर मदत करू शकते, त्यांचा विकास व्हावा यासाठी मदत करू शकते, अनुचित प्रथा रोखू शकते, मात्र नेहमीसाठी सहाय्य पुरवू शकत नाही, असे ते म्हणाले. सहभागीतांनी ठोस आणि भविष्यासाठीही उपयोगी सूचना कराव्या असे आवाहन त्यांनी केले. परदेशातल्या भारतीय दूतावासांनी तिथे भारतीय निर्यातीच्या संधी शोधण्यासाठी सुरवात केल्याचे ते म्हणाले.
सेवा क्षेत्राने कोविड संकटाकडे आव्हान नाही तर संधी म्हणून पाहावे असे आवाहन त्यांनी केले. कोविडमुळे कार्य, शिक्षण, मनोरंजन, आरोग्य इत्यादी क्षेत्रात नवे निकष निर्माण होत असल्याने जगात कोविड पश्चात परिस्थिती वेगळी असेल. क्षेत्रांनी आपापसात चर्चा करुन मतैक्य निर्माण करावे, असे त्यांनी काही सूचनासंदर्भात सांगितले. सेवा क्षेत्रात आपल्याकडे विशाल आणि वैविध्यपूर्ण कुशल मनुष्यबळ असताना एवढ्या आयातीचे कारणच नसल्याचे ते म्हणाले.
सेवा क्षेत्राने विविध सेवांत भारतीयांची मदत घ्यावी, त्यांना संधी आणि क्षमता उभारणीद्वारे, कौशल्य वृद्धींगत करण्यासाठी सहाय्य करावे असे आवाहन त्यांनी केले.S.Thakur/N.Chitale/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 156
पंतप्रधान कार्यालय
राज्यसभेतील सर्व सदस्य, पक्ष आणि त्यांच्या नेत्यांना 128वी घटनादुरुस्ती विधेयक, 2023 ला पाठिंबा देण्याचे पंतप्रधानांचे आवाहन
“ या चर्चेमधील प्रत्येक शब्द आपल्या सर्वांसाठी आगामी काळातील संसदीय प्रवासात उपयुक्त ठरेल”
“ या चर्चेतील सर्व राजकीय पक्षांची भावना देशाच्या जनतेमध्ये नवा आत्मविश्वास निर्माण करेल”
128वी घटनादुरुस्ती विधेयक 2023 वरील चर्चेची सांगता करण्यासाठी पंतप्रधान राज्यसभेत उभे राहिले आणि सांगितले की गेले दोन दिवस दोन्ही सभागृहात अतिशय फलदायी चर्चा आणि वादविवाद सुरू आहेत आणि सुमारे 132 सदस्यांनी आपले विचार व्यक्त केले आहेत. “ या चर्चेतील प्रत्येक शब्दाचे स्वतःचे असे वेगळे महत्त्व आणि अर्थ आहे,” देशाच्या आगामी काळातील संसदीय प्रवासात या अर्थपूर्ण चर्चा अतिशय उपयुक्त असतील, असे पंतप्रधानांनी अधोरेखित केले. सदनातील सदस्यांच्या या विधेयकाला असलेल्या पाठबळाचा पुनरुच्चार करत पंतप्रधानांनी त्यांचे आभार मानले आणि म्हणाले, “ ही भावना देशातील जनतेमध्ये एक नवा आत्मविश्वास निर्माण करेल आणि सर्व सदस्य आणि सर्व राजकीय पक्षांनी एक अतिशय महत्त्वाची भूमिका बजावली आहे.” या विधेयकाच्या संमतीमुळे महिला शक्तीला विशेष सन्मान मिळत आहे असे नाही तर या विधेयकाबाबतच्या सर्व पक्षांच्या सकारात्मक विचारसरणीमुळे देशातील महिला शक्तीला एक नवी ऊर्जा प्राप्त होत आहे यावर त्यांनी भर दिला. हे विधेयक नेतृत्वासह एक पाऊल पुढे टाकेल आणि एका नव्या आत्मविश्वासाने राष्ट्र उभारणीमध्ये योगदान देणार असल्याने ते भारताच्या उज्ज्वल भवितव्याची हमी बनेल, असे त्यांनी नमूद केले.
आपल्या भाषणाचा समारोप करताना पंतप्रधानांनी या संपूर्ण विचारपूर्ण चर्चेमध्ये व्यक्त झालेल्या भावनांबद्दल कृतज्ञता व्यक्त केली आणि हे विधेयक एकमताने संमत करण्याची वरिष्ठ सभागृहाला विनंती केली.
पंतप्रधान कार्यालय
झारखंडमधील पतरातूमध्ये शुद्ध पाण्याच्या पुरवठ्यासाठी झालेल्या प्रयत्नांची पंतप्रधानांनी केली प्रशंसा
नवी दिल्ली, 17 मे 2023
पंतप्रधान नरेंद्र मोदी यांनी झारखंडमधील पतरातूमध्ये शुद्ध पाण्याच्या पुरवठ्यासाठी करण्यात आलेल्या प्रयत्नांची प्रशंसा केली आहे.
झारखंडमधील पत्राटू येथे 50 कोटी रूपये खर्चाचा जल शुद्धीकरण प्रकल्प आणि पाण्याच्या टाकीचे काम पूर्ण झाल्याबद्दल हजारीबागचे खासदार जयंत सिन्हा यांनी केलेल्या ट्विटवर पंतप्रधानांनी ट्विटद्वारे प्रतिक्रिया दिली:
“खूपच प्रशंसनीय प्रयत्न! शुद्ध पाण्याची ही सुविधा झारखंडमधील पतरातू इथल्या आपल्या माता आणि भगिनींचे जीवन फारच सुकर बनवणार आहे.”
S.Kane/P.Jambhekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
PIB Headquarters
पत्र सूचना कार्यालयाचे कोविड-19 संबंधित बातमीपत्र
नवी दिल्ली/मुंबई 5 ऑक्टोबर 2021
आरोग्य मंत्रालयाची कोविड-19 घडामोडींवरील माहिती
गेल्या 24 तासात 72,51,419 मात्रांचे कोविड-19 प्रतिबंधक लसीकरण झाल्याने भारताने 91  कोटी मात्रांचा टप्पा पार केला आहे.
आज सकाळी 7 वाजेपर्यंत प्राप्त झालेल्या तात्पुरत्या अहवालानुसार, 88,75,020 लसीकरण सत्रांच्या माध्यमातून या मात्रा देण्यात आल्या आहेत.
गेल्या 24 तासांत 29,639 कोरोना रुग्ण बरे झाल्यामुळे आतापर्यंत कोरोनामुक्त झालेल्या रुग्णांची संख्या  वाढून 3,31,50,886 झाली आहे.
परिणामी, भारतात रुग्ण बरे होण्याचा दर 97.93% झाला आहे. मार्च 2020 पासूनचा हा सर्वोच्च दर आहे.
केंद्र आणि राज्य सरकार / केंद्रशासित प्रदेश यांच्या एकत्रित प्रयत्नांचा परिणाम म्हणून सलग 100 दिवसांपासून 50,000 पेक्षा कमी नव्या दैनंदिन रुग्णांची नोंद झाल्याचा कल कायम राहिला आहे.
गेल्या 24 तासात 18,346 नव्या कोरोना रुग्णांची नोंद झाली.
देशातील उपचाराधीन रुग्णांची संख्या 2,52,902 असून देशातील आतापर्यंतच्या एकूण बाधित रुग्णसंख्येच्या 0.75% आहे. तसेच ही रुग्णसंख्या गेल्या 201 दिवसातील निचांकी आहे.
देशभरात चाचण्यांची क्षमता वाढवली जात आहे. गेल्या 24 तासांमध्ये एकूण 11,41,642 चाचण्या करण्यात आल्या. भारताने आतापर्यंत एकूण 57.53  कोटींहून अधिक चाचण्या घेतल्या आहेत.
देशभरात चाचणी क्षमता वाढवण्यात आली असताना, साप्ताहिक पॉझिटिव्हिटी दर सध्या 1.66% असून गेल्या 102 दिवसांपासून हा दर 3% पेक्षा कमी राहिला आहे. दैनंदिन पॉझिटिव्हिटी दर 1.61% असून गेले सलग 36 दिवस हा दर 3 % पेक्षा कमी आहे आणि गेले सलग 119 दिवस हा दर 5% पेक्षा कमी आहे.
इतर अपडेट्स:-
S.Tupe/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 151
माहिती आणि प्रसारण मंत्रालय
वास्तविक गोष्टींच्या प्रेमात पडण्याचे निमंत्रण म्हणजे ॲन इम्पोसिबल प्रोजेक्ट हा चित्रपट -दिग्दर्शक जेन्स म्युरर
पणजी, 22 जानेवारी 2021
तुमचे फोन खाली ठेवा आणि डिजिटल मुक्ती मिळवा. दिसायला अतिशय अशक्य वाटणारा हा सल्ला 51व्या इफ्फीमध्ये आंतरराष्ट्रीय चित्रपटांच्या विभागातील जर्मन चित्रपटाने दिला आहे. पुन्हा वास्तववादी व्हा, पत्रे लिहायला पुन्हा सुरुवात करा. दिग्दर्शक जेन्स म्युरर यांनी ही जिव्हाळ्याची सूचना केली आहे. गोव्यामध्ये पणजी येथे सुरू असलेल्या 51व्या भारतीय आंतरराष्ट्रीय चित्रपट महोत्सवामध्ये या चित्रपटाचे काल विशेष स्क्रीनिंग झाल्यावर आज आयोजित केलेल्या वार्ताहर परिषदेत ते बोलत होते.
डिजिटल आयुष्यात अनेक चांगल्या गोष्टी आहेत पण तुम्हाला सर्व काही डिजिटल करायचे आहे का? असा प्रश्न नव्या डिजिटल युगात या चित्रपटाच्या महत्त्वाचे समर्थन करताना जेन्स विचारतात. इफ्फीमध्ये दाखवण्यात येणाऱ्या चित्रपटांपैकी हा एकमेव चित्रपट 35 मिमीवर चित्रित करण्यात आला आहे, असे दिग्दर्शकाचे म्हणणे आहे.
काही प्रमाणात इंटरनेट चांगले आहे तितकेच इतर प्रकारे वाईटही आहे. काही वास्तविक गोष्टी पुन्हा करणे अतिशय गरजेचे आहे कारण इंटरनेट आपल्याला अनेक वाईट गोष्टी देत आहे, वाईट आरोग्य, वाईट प्रेम आणि वाईट राजकारण या देणग्या आपल्याला इंटरनेट देत आहे.
डिजिटल वाईट आणि ऍनालॉग चांगले हे सांगण्याचा या चित्रपटाचा प्रयत्न नाही असे त्यांनी स्पष्ट केले. हा चित्रपट संतुलनाविषयी सांगत आहे. जर काही लोकांनी अद्यापही ऍनालॉग आहे असा युक्तिवाद केला तर तुम्हाला ते संतुलन मिळू शकेल, असे ते सांगतात. इस्तंबुल फिल्म फेस्टिवल आणि रॉटरडॅम आंतरराष्ट्रीय फिल्म फेस्टीवलमध्ये या चित्रपटाची अधिकृत निवड झाली होती. जेन्स म्युरर यांनी सोविएत युनियन, दक्षिण आफ्रिका, इस्राएल आणि अमेरिकेत माहितीपट दिग्दर्शित केले आहेत आणि त्यानंतर ऑस्कर नामांकन मिळालेल्या द लास्ट स्टेशनची निर्मिती केली.
M.Chopade/S.Patil/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 139
इलेक्ट्रॉनिक्स आणि माहिती तंत्रज्ञान मंत्रालय
माय गव्ह ने आयएचएम,पुसाच्या सहकार्याने, ‘युवा प्रतिभा- पाककला कौशल्य शोध’ स्पर्धेचे केले आयोजन
नवी दिल्ली, 11 मे 2023
भारताच्या समृद्ध पाककला विश्वाची सफर करण्यासाठी तसेच, यातून चव, आरोग्य, पारंपरिक ज्ञान, खाद्यपदार्थातील घटक आणि खाद्यपदार्थ अशा सगळ्या बाबतीत आपण जगाला काय काय देऊ शकतो, याचे मूल्य आणि महत्त्व लक्षात आणून देण्यासाठी, माय गव्ह या पोर्टलने, आयएचएम पुसा च्या सहयोगाने, ‘युवा प्रतिभा- पाककला कौशल्य शोध’ या स्पर्धेचे उद्या, म्हणजेच 12 मे 2023 रोजी आयोजन केले आहे.
भरड धान्याविषयी जनजागृती करण्यासाठी तसेच त्यांचे उत्पादन आणि वापर वाढवण्यासाठी, संयुक्त राष्ट्रांनी 2023 हे वर्ष, ‘आंतरराष्ट्रीय भरड धान्य वर्ष’ म्हणून जाहीर केले आहे. भरड धान्याचे जागतिक केंद्र म्हणून आपले स्थान निर्माण करण्याच्या उद्देशाने, भारताने हा प्रस्ताव मांडला होता. पारंपरिक दृष्ट्या भारतात शतकानुशतके भरड धान्ये आहारातील महत्वाचा घटक आहेत.
या स्पर्धेचे उद्दिष्ट, विस्मृतीत गेलेल्या पाककृतीना पुन्हा नव्याने लोकांसमोर आणणे तसेच युवा उदयोन्मुख शेफ तसेच गृहिणी, हौशी लोकांच्या पाककृती कौशल्यांना प्रोत्साहन देणे हा आहे. या स्पर्धेत भरड धान्यापासून बनवलेल्या विविध पदार्थांमधून, स्पर्धकांना, त्यांची कल्पकता आणि स्वयंपाक शास्त्रातील अभिनव प्रयोग दाखवण्याची संधी मिळेल. तसेच, निरोगी आणि शाश्वत घटकांचा वापर करून, अशा घटकांचे अनेक गुणधर्म आणि त्यांचे फायदे यांचाही प्रचार प्रसार करता येईल.
उद्दिष्टे:
- भारतीय युवकांमधील पाककला कौशल्याला प्रोत्साहन देणे.
- पोषक धान्ये  यांचे अन्नसुरक्षा आणि पोषाहार यातील महत्त्व समजावून सांगण्यासाठी जनजागृती करणे.
- भरड धान्याविषयीच्या राष्ट्रीय जनसंवाद, जनजागृतीला प्रोत्साहन देणे.
- खाद्यपदार्थात भरड धान्याचा समावेश वाढवणे.
स्पर्धेत सहभाग कसा घ्याल?
- https://innovateindia.mygov.in/painting-challenge/वर लॉग इन करा
- ही स्पर्धा 18 ते 40 वयोगटातील भारतीय नागरिकांसाठी खुली आहे.
- सर्व नोंदणी MyGov पोर्टलवर केल्या पाहिजेत. इतर कोणत्याही पद्धतीने केलेल्या नोंदी मूल्यमापनासाठी विचारात घेतल्या जाणार नाहीत.
- पदार्थ/पाककृती घरी शिजवलेली असावी, ज्यामध्ये 50 टक्के घटक भरड धान्याचे असावेत.
- सर्व टप्प्यांमधे पदार्थाचे वर्णन अचूक आणि स्पष्ट असावे.
- स्पर्धा हिंदी आणि इंग्रजीमध्ये उपलब्ध असेल.
- एका स्पर्धकाला स्पर्धेत फक्त एकदाच भाग घेता येईल.
- पहिल्या तीन विजेत्यांची घोषणा नवी दिल्लीतील अंतिम फेरीत केली जाईल.
पुरस्कार आणि सन्मान:
- पहिला विजेता: 1,00,000 रुपये /- + चषक + प्रमाणपत्र
- दुसरा विजेता: 75,000 रुपये /- + चषक + प्रमाणपत्र
- तिसरा विजेता: 50,000 रुपये/- + चषक + प्रमाणपत्र
- खालील 12 स्पर्धकांना  प्रत्येकी 5,000/-रुपयांचे रोख पारितोषिक दिले जाईल
मेंटॉरशिप  : विजेत्याचे शहर मार्गदर्शकाच्या शहरापेक्षा वेगळे असल्यास पहिल्या तीन विजेत्यांना एक महिन्याच्या कालावधीसाठी विशेष शेफद्वारे मार्गदर्शन केले जाईल.
नागरिकांनी या स्पर्धेत सहभागी व्हावे आणि राष्ट्रीय स्तरावर आपली ओळख निर्माण करावी असे आवाहन माय गव्हने केले आहे. अधिक माहितीसाठी, https://innovateindia.mygov.in/culinary-challenge/ला भेट द्या.
S.Bedekar/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 123
कृषी मंत्रालय
केंद्रीय मंत्री नरेंद्रसिंह तोमर यांनी ‘भारतातील बांबू लागवडीतील संधी आणि आव्हानांवर राष्ट्रीय सल्लामसलत’ या उद्घाटन सत्राला संबोधित केले
शेतकऱ्यांचे उत्पन्न दुप्पट करण्यात बांबू हे महत्वाचे पीक ठरू शकते: तोमर यांचे प्रतिपादन
नवी दिल्ली, 25 फेब्रुवारी 2021
केंद्रीय कृषी व शेतकरी कल्याण मंत्री नरेंद्रसिंह तोमर यांनी आज ‘भारतातील बांबू लागवडीतील संधी आणि आव्हानांवर राष्ट्रीय सल्लामसलत’ च्या उद्घाटन सत्राला आभासी पद्धतीने संबोधित केले. नीती आयोगाचे राष्ट्रीय बांबू अभियान आणि ‘इन्व्हेस्ट इंडिया’ यांनी संयुक्तपणे बांबू या विषयावर 2 दिवसीय विस्तृत मंथन आयोजित केले आहे.
शेतकऱ्यांचे उत्पन्न दुप्पट करण्यात, रोजगाराच्या संधींमध्ये वाढ करण्यात आणि विशेषतः ईशान्येकडील प्रदेशातील लोकांचे जीवनमान सुधारण्यात बांबू पीक महत्वपूर्ण असल्याचे स्पष्ट झाल्याने बांबू क्षेत्राच्या विकासासाठी केंद्र सरकार जोरदार प्रयत्न करीत आहे असे यावेळी तोमर यांनी सांगितले.
छोट्या आणि अल्पभूधारक शेतकऱ्यांना प्रोत्साहन देण्यासाठी शेतकरी उत्पादक संघटना, एफपीओ स्थापन करण्यावरही तोमर यांनी भर दिला कारण यामुळे रोपवाटिका आणि वृक्षारोपण वाढविण्यासाठी योग्य कार्यपद्धती उपलब्ध करुन देणाऱ्या समूहांना एकत्रित करणे सुनिश्चित होईल. बांबू क्षेत्रासाठी एफपीओ स्थापण्यासाठी प्रस्ताव पाठवावेत, असे आवाहन त्यांनी राज्यांना केले.
बीपासून रोप तयार होण्याच्या अवस्थेत बांबूची प्रजाती व गुणवत्ता ओळखणे फारच अवघड आहे, म्हणून नर्सरीची मान्यता व लागवडीच्या साहित्याचे प्रमाणपत्र यासाठी मार्गदर्शक तत्त्वे तयार केल्याबद्दल मंत्र्यांनी ‘राष्ट्रीय बांबू अभियानाचे’ कौतुक केले.
बांबू क्षेत्रातील कामगिरीविषयी बोलताना मंत्री म्हणाले की, मागील 3 वर्षात 15,000 हेक्टर क्षेत्रावर व्यावसायिकदृष्ट्या महत्त्वपूर्ण बांबू लागवड करण्यात आली आहे. राष्ट्रीय बांबू अभियानाने बांबूच्या 79 बाजारपेठा उभारल्या आहेत. बांबूवर आधारित स्थानिक अर्थव्यवस्थेचे मॉडेल स्थापित करण्यासाठी या उपक्रमांना प्रातिनिधिक प्रकल्प म्हणून पाहिले जाऊ शकते.
भारतीय उदबत्ती उद्योगात बांबू महत्वाची भूमिका बजावतो. भारतीय उदबत्ती उद्योगातील बांबूच्या जवळपास 60% काड्या आयात केल्या जात होत्या. आयातीवरील अवलंबित्व कमी करण्यासाठी राष्ट्रीय बांबू अभियान आणि खादी व ग्रामीण उद्योग आयोग केव्हीआयसीसह केंद्र सरकार देशांतर्गत उदबत्ती उत्पादनावर भर देणार आहे असे मंत्र्यांनी स्पष्ट केले.
प्रधानमंत्री आवास योजना-ग्रामीणमध्ये बांबूच्या वापरास प्रोत्साहन दिले जाईल, यासाठी ग्रामीण विकास मंत्रालयाने आवश्यक मॉडेल तयार केल्याचेही ते म्हणाले.
उद्घाटन सत्रात केंद्रीय एमएसएमई मंत्री नितीन गडकरी, कृषी व शेतकरी कल्याण राज्यमंत्री कैलाश चौधरी, नीती आयोगाचे उपाध्यक्ष डॉ राजीव कुमार, पंतप्रधानांचे सल्लागार अमरजीत सिन्हा आणि विविध हितधारक सहभागी झाले होते.Jaydevi PS/V.Joshi/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 129
मंत्रिमंडळ
भारत आणि दक्षिण आफ्रिकेदरम्यान विशिष्ट श्रेणीतील नागरिकांच्या प्रवासासाठी व्हिसा आवश्यकता सोप्या आणि सुलभ बनवण्यासंबंधी कराराला मंत्रिमंडळाची मंजुरी
नवी दिल्ली, 19 फेब्रुवारी 2019
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने विशिष्ट श्रेणींतील नागरिकांच्या प्रवासासाठी व्हिसा आवश्यकता सोपी आणि सुलभ करण्यासाठी भारत आणि दक्षिण आफ्रिका यांच्यातील करारावर स्वाक्षरी करायला मंजुरी दिली आहे.
पर्यटन, वैद्यकीय, व्यवसाय आणि अधिकृत हेतूसाठी अन्य देशात प्रवास करणाऱ्या या देशांच्या नागरिकांना बहुप्रवेश व्हिसा जारी करणे हा कराराचा उद्देश आहे. अशा प्रकारचा व्हिसा सामान्यतः पाच वर्षांच्या कालावधीसाठी पाच दिवसांच्या निर्धारित कालावधीत जारी करणे आवश्यक आहे. अशा प्रकरणांमध्ये जेथे अधिक तपासणी आवश्यक आहे तेव्हा उभय पक्ष त्यानुसार कळवतील.
B.Gokhale/S.Kane/D. Rane
(Visitor Counter : 56
माहिती आणि प्रसारण मंत्रालय
प्रकाश जावडेकर यांनी चित्रपट प्रदर्शित करण्यासाठी एसओपी जारी केली
चित्रपटगृहांना 50% आसनक्षमता वापरण्याची अनुमती
नवी दिल्ली, 6 ऑक्टोबर 2020
केंद्रीय माहिती आणि प्रसारणमंत्री प्रकाश जावडेकर यांनी आज चित्रपट प्रदर्शनासाठी एसओपी जारी केली. आरोग्य आणि कुटुंबकल्याण मंत्रालयाशी चर्चेनंतर ही एस ओ पी निश्चित करण्यात आली आहे.
“गृहमंत्रालयाच्या निर्णयानुसार 15 ऑक्टोबर 2020 पासून चित्रपटगृहे खुली होतील. त्यादृष्टीने माहिती आणि प्रसारण मंत्रालयाने ही सामायिक मानके प्रक्रिया  तयार केली आहे,” असे ही एसओपी जारी करताना मंत्री महोदय म्हणाले.
यातील प्रमुख मार्गदर्शक तत्त्वे ही आरोग्य आणि कुटुंबकल्याण मंत्रालयाने दिलेल्या नियमानुसार आहेत. यामध्ये प्रवेश करणाऱ्या सर्वांचे आणि कर्मचाऱ्यांचीही तापमान तपासणी, पुरेसे शारीरिक अंतर राखणे, मुखपट्टीने चेहऱा झाकणे, सातत्याने हात धुणे, हँड सॅनिटायझरचा वापर, कर्मचाऱ्यांची सुरक्षा, बाहेर पडण्यासाठी ठराविक मार्ग इत्यादी आहेत. एकूण क्षमतेच्या पन्नास टक्केच आसनक्षमता वापरली जाईल याची व्यवस्था इत्यादींचा समावेश आहे. मल्टिप्लेक्स मधे चित्रपटाच्या खेळांच्या वेळा एकापाठी एक न ठेवता विखूरलेल्या असाव्यात. चित्रपटगृहातील तापमान 24०C तरी ते 30०C दरम्यान असणे आवश्यक.
चित्रपट प्रदर्शनाला सुरूवात करतानाच सर्व राज्ये व संबंधितांनी ह्या मार्गदर्शक सूचनांचा आणि एसओपीचा वापर करावा.
चित्रपटांचे प्रदर्शन सुरू करणे ही मोठी आर्थिक घटना असून आपल्या देशाच्या जीडीपीवर त्याचा सकारात्मक परिणाम होईल. आताच्या कोविड-19 प्रकोपाच्या पार्श्वभूमीवरही चित्रपट प्रदर्शन सुरु करताना सर्व संबंधितांनी महामारी पसरू नये म्हणून काळजी घेणे महत्त्वाचे आहे.
गृहमंत्रालयाने 30 सप्टेंबर 2020 ला चित्रपटगृहे, थिएटर, मल्टीप्लेक्स उघडण्यासाठी जारी केलेल्या याव्यतिरिक्तच्या मार्गदर्शक तत्वां  नुसार कन्टेनमेंट झोनबाहेरील चित्रपटगृहे 15 ऑक्टोबर-2020 पासून उघडली जातील. यासंदर्भातील सविस्तर रिपोर्ट खालील लिंकमध्ये वाचता येईल.
https://mib.gov.in/sites/default/files/SOP%20for%20exhibition%20of%20films.pdf
U.Ujgare/V.Sahjrao/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
खेलो इंडिया प्रमाणपत्रांचे डिजीलॉकरसोबत एकत्रीकरण झाल्याबद्दल पंतप्रधानांकडून कौतुक
पंतप्रधान नरेंद्र मोदी यांनी खेलो इंडिया प्रमाणपत्रांचे डिजीलॉकरसोबत एकत्रीकरण झाल्याबद्दल समाधान व्यक्त केले आहे.
केंद्रीय युवा व्यवहार आणि क्रीडा मंत्री अनुराग ठाकूर यांनी काही ट्विटर संदेशातून खेलो इंडिया प्रमाणपत्रांचे डिजीलॉकर सोबत एकत्रीकरण झाल्याची माहिती दिली आहे.
केंद्रीय मंत्र्यांच्या या ट्विटर संदेशांना उत्तर देताना पंतप्रधान म्हणतात,
"हे खेळाडू, मदत करणारे कर्मचारी, अधिकारी आणि इतरांसाठी खूप फायद्याचे ठरेल."
रेल्वे मंत्रालय
भारतीय रेल्वे येत्या 10 दिवसांत आणखी 2600 श्रमिक विशेष गाड्या चालविणार
या निर्णयाचा फायदा अडकलेल्या सुमारे 36 लाख स्थलांतरितांना होणार
गेल्या 23 दिवसांत भारतीय रेल्वेने चालविल्या 2600 श्रमिक विशेष गाड्या
आत्तापर्यंत सुमारे 36 लाख अडकलेल्या स्थलांतरितांना त्यांच्या राज्यात सोडले
(देश कोविड -19 महामारीविरोधात लढा देत असताना या महत्त्वपूर्ण काळात संकटग्रस्तांना दिलासा देण्यासाठी भारतीय रेल्वेने कोणतीही कसर सोडली नाही. परप्रांतीयांना त्यांच्या राज्यात परत जाता यावे म्हणून रेल्वे मंत्रालयाने राज्य सरकारच्या गरजेनुसार पुढील दहा दिवसांत आणखी 2600 श्रमिक विशेष गाड्या चालविण्याचा मोठा निर्णय घेतला आहे. या निर्णयाचा फायदा अडकलेल्या सुमारे 36 लाख स्थलांतरितांना होण्याची अपेक्षा आहे.
हे लक्षात घेतले पाहिजे कि लॉकडाऊनमुळे विविध ठिकाणी अडकलेल्या प्रवासी कामगार, यात्रेकरू, पर्यटक, विद्यार्थी आणि इतर व्यक्तींना सोडण्यासाठी भारतीय रेल्वेने 01 मे 2020 पासून श्रमिक विशेष गाड्या चालविण्यास सुरुवात केली. अशा अडकलेल्या लोकांना परत पाठविण्यासाठी प्रमाणित नियमावलीनुसार संबंधित दोन्ही राज्य सरकारच्या विनंतीनुसार या विशेष गाड्या त्या विशिष्ट स्थानकादरम्यान चालविल्या जात आहेत. या श्रमिक विशेष गाड्यांच्या समन्वय आणि सुरळीत परिचालनासाठी रेल्वे आणि राज्य सरकारांनी नोडल अधिकारी म्हणून वरिष्ठ अधिकाऱ्यांची नेमणूक केली आहे.
गेल्या 23 दिवसांत भारतीय रेल्वेने 2600 श्रमिक विशेष गाड्या चालविल्या आहेत.
आत्तापर्यंत सुमारे 36 लाख अडकलेल्या स्थलांतरितांना त्यांच्या राज्यात पोहचविले आहे.
हे लक्षात घेतले पाहिजे की श्रमिक विशेष गाड्यांव्यतिरिक्त रेल्वे मंत्रालयाने 12.05.2020 पासून विशेष गाड्यांच्या 15 जोड्या सुरू केल्या आहेत आणि 01 जून 2020 पासून 200 रेल्वे सेवा सुरू करण्याची घोषणा केली आहे.
M.Jaitly/V.Joshi/P.Kor
सुक्ष्म, लघु आणि मध्यम उदयोग मंत्रालय
MSME मंत्रालयातर्फे www.Champions.gov.in या ‘चॅम्पियन्स’ पोर्टलचे उद्घाटन
तंत्रज्ञान आधारित नियंत्रण कक्ष-व्यवस्थापन आणि माहिती व्यवस्था
आधुनिक ICT साधनांवर आधारित नियंत्रण कक्षाचे नेटवर्क एक-केंद्र आणि विविध शाखीय मॉडेल विकसित
भारतीय लघुउद्योगांना राष्ट्रीय आणि जागतिक चॅम्पियन्स च्या स्पर्धेसाठी सहाय्य करण्याचे उद्दिष्ट
नवी दिल्ली, 12 मे 2020
केंद्रीय सूक्ष्म, लघु आणि मध्यम उद्योग मंत्रालयाने एक मोठा उपक्रम हाती घेत, www.Champions.gov.inया चॅम्पियन्स पोर्टलचे आज उद्घाटन केले. हे एक तंत्रज्ञान आधारित नियंत्रण कक्ष आणि व्यवस्थापन माहिती व्यवस्था असलेले पोर्टल आहे. या व्यवस्थेत आधुनिक टूल्स चा उपयोग करण्यात आला असून त्याचे उद्दिष्ट भारतातील सूक्ष्म, लघु आणि मध्यम उद्योगांना राष्ट्रीय आणि आंतरराष्ट्रीय स्तरावर चॅम्पियन्स होण्यास मदत करणे हे आहे.
या पोर्टलमधल्या चॅम्पियन्सचा अर्थ आहे-- क्रियेशन अँड हार्मोनियस अप्लिकेशन ऑफ मॉडर्न प्रोसेस फॉर इन्क्रीझिंग द आऊटपुट अँड नैशनल स्ट्रेंथ . म्हणजेच राष्ट्रीय उत्पादन आणि ताकद वाढवण्यासाठी एका आधुनिक प्रक्रिया असलेल्या सुलभ अप्लिकेशनची निर्मिती.
या नावावरूनच लक्षात येते की हे पोर्टल छोट्या उद्योगांना व्यापक बनवण्यात येणारे अडथळे दूर करणे, त्यांना पाठींबा आणि आवश्यक ती मदत करणे, प्रोत्साहन देणे या उद्दिष्टपूर्तीसाठी तयार करण्यात आले आहे. MSME मंत्रालयाशी निगडीत सर्व समस्यांसाठी या पोर्टलवरुन समाधान मिळू शकेल.
सध्याच्या कठीण काळात, आपल्याला MSME उद्योगाना आधार मिळावा यासाठी ICT आधारित व्यवस्था लावली जाणार आहे, असे संकेत एमएसएमई विभागाचे सचिव ए के शर्मा यांनी दिले होते. त्यानुसार, 9 मे 2020 रोजी हे चॅम्पियन्स पोर्टल सुरु करण्यात आले.
ही एक तंत्रज्ञान आधारित नियंत्रण कक्ष व्यवस्थापन माहिती व्यवस्था आहे. ICT ची उपरकरणे, जसे टेलिफोन, इन्टरनेट, व्हिडीओ कॉन्फरन्स याच्या व्यतिरिक्त, कृत्रिम बुद्धीमत्ता, डेटा विश्लेषण आणि मशीन लर्निंग च्या माध्यमातून देखील हे पोर्टला वापरले जाऊ शकते. संपूर्ण ICT संरचना ही NIC च्या मदतीने तयार करण्यात आली आहे.
या व्यवस्थेचा भाग म्हणून हा नियंत्रण कक्ष हब एंड स्पोक पद्धती म्हणजे एककेंद्रीकृत विविध शाखा असलेल्या पद्धतीने बनवण्यात आले आहे. याचे केंद्र मुख्यालय नवी दिल्लीत आहे. तर त्याच्या विविध शाखा, विविध राज्यातली कार्यालये आणि संस्थांमध्ये राहतील. आतापर्यंत, या व्यवस्थेचा भाग म्हणून विविध राज्यात 66 नियंत्रण कक्ष सथापन करण्यात आले आहेत.
9 मे रोजी शर्मा यांनी या पोर्टलची चाचणी घेतली. यावेळी देशातील 120 लोकेशन्स व्हिडीओ कॉन्फरन्सद्वारे जोडली गेली होती. या विभागांना आणि या क्षेत्रात काम करणाऱ्या लोकांना या पोर्टलचा मोठा लाभ होईल, अशी आशा, शर्मा यांनी व्यक्त केली.
M.Jaitly/R.Aghor/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 238
पंतप्रधान कार्यालय
पंतप्रधान अंदमानमध्ये
पोर्ट ब्लेअरच्या सेल्युलर जेलला भेट
नेताजी सुभाषचंद्र बोस यांना पुष्पगुच्छ वाहून श्रद्धांजली
भारतीय भूमीवर नेताजी सुभाषचंद्र बोस यांनी रोवलेल्या तिरंगा झेंडा प्रसंगाच्या 75व्या वर्धापन दिनानिमित्त आयोजित कार्यक्रमाला उपस्थित
नवी दिल्ली, 30 डिसेंबर 2018
पंतप्रधान नरेंद्र मोदी यांनी आज पोर्ट ब्लेअर इथे अंदमान-निकोबार बेटाला भेट दिली. पोर्ट ब्लेअरमध्ये त्यांनी सैनिकांना त्यांच्या शौर्याप्रित्यर्थ पुष्पांजली अर्पण केली आणि सेल्युलर जेलला भेट दिली. सेल्युलर जेलमध्ये त्यांनी स्वातंत्र्यवीर सावरकर आणि इतर स्वातंत्र्य सैनिकांच्या कोठडींना भेट दिली. तसेच त्यांनी भारताचा तिरंगा उंच फडकावून नेताजी सुभाष चंद्र बोस यांना श्रद्धांजली अर्पण केली.
भारतीय भूमीवर नेताजी सुभाषचंद्र बोस यांनी रोवलेल्या तिरंगा झेंडा प्रसंगाच्या 75व्या वर्धापन दिनानिमित्त आयोजित कार्यक्रमात त्यांनी टपाल विभागातर्फे जारी केलेल्या स्मृति तिकीट, नाणं आणि ‘फस्ट डे कव्हर’ जारी केले.
त्यांनी ऊर्जा संलग्नता आणि आरोग्य क्षेत्राशी संबंधित विविध विकास प्रकल्पांच्या मालिकांचे अनावरण केले.
या प्रसंगी बोलतांना पंतप्रधान म्हणाले की, अंदमान आणि निकोबार बेट हे केवळ भारतीय नैसर्गिक सौंदर्याचे प्रतिक नसून, भारतीयांसाठी ते तीर्थक्षेत्रासमान आहे. हे बेट आपल्याला सदैव आमच्या स्वातंत्र्य सैनिकांनी एकत्रितपणे स्वातंत्र्यासाठी घेतलेल्या प्रयत्नांची आठवण करुन देते. सरकारने या बेटाचा विकास करण्याचे आश्वासन दिले असून, शिक्षण, आरोग्य, संलग्नता, पर्यटन आणि रोजगार या क्षेत्रात वरील विकासात्मक प्रकल्प कार्यरत राहणार असून, आजच्या प्रकल्पांच्या अनावरणाचा कार्यक्रम हा वरील प्रकल्पांच्या उद्दिष्ट पूर्ततेसाठीची सुरुवात आहे.
ते पुढे म्हणाले की, सेल्युलर जेलला त्यांची भेट आणि ज्या ठिकाणी 75 वर्षापूर्वी नेताजी सुभाषचंद्र बोस यांनी तिरंगा फडकवला होता, ते ठिकाण सदैव लक्षात राहिल. ते पुढे म्हणाले की, सेल्युलर जेलच्या ठिकाणी हजारो स्वातंत्र्य सैनिकांना स्वातंत्र्याच्या लढ्यात त्रास सहन करावा लागला, ते ठिकाण माझ्यासाठी तीर्थक्षेत्रासमान आहे. राष्ट्र कधीही स्वातंत्र्य सैनिकांचा त्याग विसरणार नाही.
नेताजी सुभाषचंद्र बोस यांचे स्मरण करतांना पंतप्रधान म्हणाले की, नेताजींच्या एका हाकेसरशी अंदमानमधील बहुसंख्य युवकांनी भारताच्या स्वातंत्र्यासाठी एकत्रित येऊन प्राणार्पण केले. 150 फूट उंचीचा फडकणारा ध्वज सदैव 1943 च्या या दिवशीची आठवण करुन देईल.
या प्रसंगी त्यांनी रॉस बेटला नेताजी सुभाषचंद्र बोस द्विप, नेल बेटला शहीद द्विप आणि हावलॉक बेटला स्वराज द्विप असे पुनर्नामकरण केले. पंतप्रधान पुढे म्हणाले की, आज भारतीय नेताजींच्या दृष्टीकोनातून सशक्त भारत बनवण्यासाठी कार्यरत आहेत.
देशात सर्वदूर परस्पर जोडणी बळकट करण्यासाठी सरकार कार्यरत असून, आपल्या नेत्यांचा सन्मान आणि स्मरण तसेच एकात्मतेसाठी आपल्या भावना बळकट बनवण्यासाठी सरकार मदत करत आहे. ते पुढे म्हणाले की केंद्र सरकार इतिहासातल्या प्रत्येक तेजस्वी घटना प्रकाशझोतात आणण्यासाठी प्रयत्नशील असून, याबाबतीत बाबासाहेब आंबेडकरांशी संबंधित पंचतीर्थवर आणि स्टॅच्यू ऑफ युनिटीवर विशेष लक्ष देण्यात येत आहे. सुभाषचंद्र बोस आणि सरदार पटेल यांच्या नावांनी राष्ट्रीय पुरस्कार देण्यात येणार आहे.
पर्यावरणाच्या आवश्यकतेनुसार पोर्ट ब्लेअरमधील बेट विकसित करण्याचे आश्वासन सरकारने दिले असून, पर्यावरण खाद्य प्रक्रिया उद्योग आणि माहिती तंत्रज्ञान या क्षेत्रावर विशेष जोर देण्यात येणार आहे.
B.Gokhale/D. Rane
(Visitor Counter : 56